Príloha 
k nariadeniu vlády č. ../2001 Z.z.

Referenčná  metóda  pre meranie azbestu 

1.	Vzorky sa odoberú v dýchacej  zóne jednotlivého  zamestnanca, t.j. v rozsahu pologule o polomere 300 mm rozprestierajúcej sa pred tvárou a meranej zo stredového bodu línie, ktorá spája uši.
 
2. 	Použijú sa membránové filtre (zmiešané estery celulózy alebo nitrátu celulózy) o veľkosti pórov 0,8 až 1,2 mikrometrov s predtlačenými  štvorcami a priemerom 25 mm.

3. 	Použije sa otvorený držiak na filter upevnený valcovitým nástavcom  od 33 do 44 mm pred filtrom vytvárajúcim kruhovú oblasť o priemere aspoň 20 mm. Pri použití musí smerovať nástavec dolu.

4. 	Použije sa prenosné čerpadlo na batérie, ktoré sa nosí na opasku zamestnanca alebo vo vrecku. Tok je plynulý a rýchlosť nastavená na 1,0 litra za minútu  5%. Rýchlosť toku je udržiavaná v rozsahu  10 % počiatočnej rýchlosti počas doby odberu vzoriek.

5. 	Dĺžka merania musí byť určená tak, aby zodpovedala vystaveniu pre osemhodinový referenčný interval (jedna pracovná zmena) meraním alebo vypočítaním  časovo váženého priemeru. Čas odberu vzoriek má toleranciu 2%.

6. 	Optimálny počet vlákien na filtroch je v rozsahu od 100 do 400 vlákien na jeden mm^2.

7. 	Na mikroskopické sklíčko sa prednostne umiestni celý filter alebo len časť filtra, acetón-triacetínovou metódou sa stane priehľadný a zakryje sa krycím sklíčkom.

8.	Na počítanie sa použije binokulárny mikroskop, ktorý  má nasledujúce vlastnosti:

8.1. Koehlerovo osvetlenie - jeho nástavec  má zabudovaný Abbeov alebo achromatický fázový kondenzor v podložnom centrovacom krúžku. Fázovokontrastné centrovanie je nezávislé na centrovacom mechanizme kondenzora.
8.2.	Pozitívny fázovo-kontrastný achromatický objektív so 40-násobným  fokálnym zväčšením s číselnou aperturou  0,65 až 0,70 a absorpciou prstencovej diafragmy v rozsahu 65 až 85%.
8.3.	12,5-násobné kompenzačné okuláre - aspoň do jedného okulára sa musí dať vložiť mriežka a musí sa dať zaostrovať.
8.4.	Walton-Beckettova cirkulárna mriežka do okulára so zdanlivým priemerom v rovine objektu 100 mikrometrov - 2 mikrometre pri použití uvedeného objektívu a okuláru, kontrolovaného proti stacionárnemu mikrometru.

9.	Mikroskop sa nastaví podľa návodu výrobcu  a detekčný limit sa overí za použitia ”fázovo-kontrastného testovacieho sklíčka”. Viditeľné musí byť  do kódu 5 na AIA testovacom sklíčku alebo do bloku 5 na HSE/NPL značky 2 testovacieho sklíčka, ak sa bude postupovať  podľa návodu výrobcu. Tento postup sa vykoná na začiatku dňa  použitia. 
 
10.  	Vzorky sa vyhodnotia na základe nasledujúcich pravidiel:

10.1.	Vlákno, ktoré sa bude počítať, je akékoľvek vlákno podľa § 6 ods. 1, ktoré sa nedotýka  častice s maximálnym priemerom väčším ako tri mikrometre.
10.2. Akékoľvek vlákno, ktoré sa bude počítať a má dva konce v okienku mriežky, sa počíta ako jedno vlákno. Akékoľvek vlákno s iba jedným koncom v okienku mriežky sa bude počítať ako polovica vlákna.
10.3.	Okienka mriežky na počítanie sa vyberú náhodne v rámci exponovanej oblasti filtra.
10.4.	Zhluk vlákien, ktorý sa v jednom alebo vo  viacerých miestach svojej dĺžky  javí pevný a neoddeliteľný, ale na iných miestach je rozdelený na samostatné vlákna (rozštiepené vlákno) sa počíta ako jednotlivé vlákno, ak zodpovedá popisu podľa § 6 ods. 1. Meraný priemer zodpovedá neoddelenej časti (nie rozštiepenej časti).
10.5.	V akomkoľvek inom zhluku vlákien, kde sa jednotlivé vlákna dotýkajú alebo pretínajú (zväzok), sa vlákna počítajú jednotlivo, ak  môžu byť dostatočne rozlíšené pre stanovenie, či zodpovedajú § 6 ods.1. Ak  nie je  možné rozlíšiť ani jedno vlákno  zodpovedajúce § 6 ods. 1, zväzok sa považuje za vlákno, ktoré sa dá počítať, ak braný celok zodpovedá § 6 ods. 1. 
10.6.	Ak viac ako jedna osmina okienka mriežky je pokrytá zhlukom vlákien alebo ich časticami, toto okienko mriežky  sa musí vylúčiť a počíta sa v inom okienku.
10.7.	Napočíta sa 100 vlákien, ktoré umožnia preskúmať minimálne 20 okienok mriežky alebo  sa preskúma 100 okienok mriežky. 

11. 	Stredná hodnota počtu vlákien na mriežku sa vypočíta vydelením počtu  napočítaných vlákien počtom preskúmaných okienok. Efekt na počet zvyškov značiek na filtri a kontaminácia sa bude udržiavať nižší než tri vlákna na 100 okienok mriežky a bude vyhodnotený proti slepým filtrom.
Koncentrácia vo vzduchu sa vypočíta takto: 
(počet vlákien na okienko mriežky x exponovaná plocha filtra)  / (okienko  mriežky x  objem odobraného  vzduchu).

12. 	Vlákno-deň je kumulatívna hodnota, ktorá predstavuje vystavenie zamestnanca zistenému počtu vlákien na jeden cm^3 za sledované obdobie v dňoch.

13.	Vlákno-rok je kumulatívna hodnota, ktorá predstavuje vystavenie zamestnanca zistenému počtu vlákien na jeden cm^3 za sledované obdobie v rokoch.